**Obrazloženje uz Prijedlog Odluke o komunalnim djelatnostima**

Člankom 22. Zakona o komunalnom gospodarstvu ("Narodne novine" broj 68/18 i 110/18) propisano je da komunalne djelatnosti kojima se osigurava održavanje komunalne infrastrukture su:

1. održavanje nerazvrstanih cesta

2. održavanje javnih površina na kojima nije dopušten promet motornim vozilima

3. održavanje građevina javne odvodnje oborinskih voda

4. održavanje javnih zelenih površina

5. održavanje građevina, uređaja i predmeta javne namjene

6. održavanje groblja i krematorija unutar groblja

7. održavanje čistoće javnih površina

8. održavanje javne rasvjete.

Nadalje, člankom 24. stavkom 1. Zakona o komunalnom gospodarstvu propisano je da su uslužne komunalne djelatnosti:

1. usluge parkiranja na uređenim javnim površinama i u javnim garažama

2. usluge javnih tržnica na malo

3. usluge ukopa i kremiranje pokojnika u krematoriju unutar groblja

4. komunalni linijski prijevoz putnika

5. obavljanje dimnjačarskih poslova.

Također, člankom 26. navedenog Zakona o komunalnom gospodarstvu propisano je da predstavničko tijelo jedinice lokalne samouprave može odlukom odrediti i drugu djelatnost koja se smatra komunalnom djelatnosti ako se takvom djelatnošću kontinuirano zadovoljavaju potrebe od životnog značenja za stanovništvo na području jedinice lokalne samouprave, ako po svom sadržaju i značenju djelatnost predstavlja nezamjenjiv uvjet života i rada u naselju, ako je pretežno uslužnog karaktera i ako se obavlja prema načelima komunalnog gospodarstva.

Zakon o komunalnom gospodarstvu (članak 33. ) propisuje da komunalne djelatnosti može obavljati trgovačko društvo koje osniva jedinica lokalne samouprave ili više jedinica lokalne samouprave zajedno, javna ustanova koju osniva jedinica lokalne samouprave, služba – vlastiti pogon koju osniva jedinica lokalne samouprave, pravna i fizička osoba na temelju ugovora o koncesiji, pravna i fizička osoba na temelju ugovora o obavljanju komunalne djelatnosti.

Predloženom Odlukom o komunalnim djelatnostima propisano je i utvrđeno koje od navedenih komunalnih djelatnosti će obavljati trgovačko društvo Ivkom d.d. Ivanec, odnosno Ivkom-Vode d.o.o., koje je u većinskom vlasništvu Grada Ivanca, te nadalje da će se temeljem ugovora o koncesiji obavljati komunalna djelatnost obavljanja dimnjačarskih poslova, te da temeljem pisanog ugovora o obavljanju komunalnih djelatnosti na području Grada Ivanca pravne ili fizičke osobe mogu obavljati komunalnu djelatnost - dezinfekciju, dezinsekciju, deratizaciju i komunalnu djelatnost - poslove skupljanja i zbrinjavanja životinjskih lešina i ostalih nusproizvoda s javnih površina kao djelatnosti koje su od lokalnog značenja za Grad Ivanec.

U odnosu na dosadašnju, trenutno važeću Odluku o načinu obavljanja komunalnih djelatnosti Grada Ivanca (Službeni vjesnik Varaždinske županije br. 45/09, 32/14, 51/15, 50/16), značajnija promjena je to što predloženom Odlukom o komunalnim djelatnostima se propisuje da se komunalne djelatnosti održavanja javne rasvjete i prigodno ukrašavanje Grada povjere trgovačkom društvu Ivkom d.d. Ivanec.

Slijedom svega navedenog, predlaže se Gradskom vijeću Grada Ivanca donošenje Odluke o komunalnim djelatnostima kao u prijedlogu.

**Upravni odjel za urbanizam, komunalne poslove i zaštitu okoliša**